32004R0880
L 162/68
JURNALUL OFÍCIAL AL UNIUNII EUROPENE
REGULAMENTUL (CE) NR. 880/2004 AL COMISIEI
din 29 aprilie 2004
de autorizare pe termen nelimitat a utilizării în furaje a beta-carotenului și a cantaxantinei ca aditivi care aparțin grupei de substanțe colorante, inclusiv pigmenți
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/524/CEE a Consiliului din 23 noiembrie 1970 privind aditivii din hrana animalelor (1), astfel cum a fost modificată ultima dată prin Regulamentul (CE) nr. 1756/2002 al Consiliului (2), în special articolul 9d alineatul (1),
întrucât:
(1)
Directiva 70/524/CEE prevede că utilizarea unui aditiv trebuie să fie autorizată la nivel comunitar.
(2)
Aditivii menționați de anexa la prezentul regulament, beta-carotenul, utilizat la canari, și cantaxantina, utilizată la animalele de companie și păsările ornamentale, au fost autorizați temporar pentru prima dată prin Regulamentul (CE) nr. 2316/98 al Comisiei din 26 octombrie 1998 (3). Autorizarea temporară a aditivilor menționați a fost prelungită până la 14 decembrie 2003 prin Regulamentul (CE) nr. 2200/2001 al Comisiei din 17 octombrie 2001 (4).
(3)
Întreprinderea care produce aditivii respectivi a prezentat date noi cu privire la eficacitate, în sprijinul cererii pentru obținerea autorizării pe termen nelimitat.
(4)
Din examinarea cererii prezentate pentru autorizarea pe termen nelimitat a „Carotinoidelor și xantofilelor” din grupa „Substanțe colorante, inclusiv pigmenți” se constată că produsele respective îndeplinesc condițiile prevăzute de Directiva 70/524/CEE.
(5)
Din examinarea cererii se constată că sunt necesare anumite proceduri pentru protecția lucrătorilor împotriva expunerii la aditivii beta-caroten și cantaxantină. Cu toate acestea, protecția este asigurată prin aplicarea Directivei 89/391/CEE a Consiliului din 12 iunie 1989 privind introducerea măsurilor de natură să promoveze ameliorarea siguranței și a sănătății lucrătorilor la locul de muncă (5).
(6)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Se autorizează utilizarea aditivilor menționați în partea I „Carotinoide și xantofile” din grupa „Substanțe colorante, inclusiv pigmenți”, specificați în anexă, ca aditivi în hrana animalelor, în condițiile stabilite de anexă.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 aprilie 2004.